
Biokészítmény hatásainak vizsgálata tenyészedényes kísérletben

Napjainkban előtérbe került a különböző biokészítmények mezőgazdasági alkalmazása, amelyek kedvező hatásairól egyre több szakirodalom hivatkozik. Használatukkal csökkenthetjük a kemikáliák nagymértékű felhasználását, és egy új környezetkímélő lehetőség nyílhat meg a növények tápanyagellátása során.
Kutatásunk során különböző biokészítmények hatásait vizsgáltuk tenyészedényes körülmények között.
Kísérletünket 2012 májusában a DE AGTC MÉK Agrokémiai és Talajtani Intézet tenyészházában állítottuk be, humuszos homoktalajon, tesztnövényként vöröshagymát (Allium cepa, L.) alkalmazva. A kezelés 1 hónapot (4 hetes periódus) vett igénybe. A 12 kezelést 3 ismétlésben, összesen 36 db 1,35kg-os tenyészedényben állítottuk be.
A kísérletben a következő kezeléseket és azok kombinációit alkalmaztuk:
1. Kontroll (kezeletlen)
2. NPK műtrágya
3. 1x dózisú Amykor (gombakészítmény)
4. NPK műtrágya+ 1x dózisú Amykor
5. 2x dózisú Amykor
6. NPK műtrágya+2x dózisú Amykor
7. Organic Green Gold (Alga készítmény), 10 naponta permetezve
8. Organic Green Gold, 14 naponta permetezve
9. Organic Green Gold, 21 naponta permetezve
10. NPK műtrágya+ Organic Green Gold 10 naponta permetezve
11. Aminosav készítmény 14 naponta permetezve
12. Organic Green Gold 10 naponta permetezve, + Aminosav készítmény 14 naponta permetezve.
A kezeléseket kézi permetezővel végeztük, melynek során meghatározott koncentrációjú és mennyiségű kezelőoldatot juttatunk ki.
A kísérlet végén laboratóriumi körülmények között mértük a hagymafejek és gyökerek zöld, és hagymalevelek zöld, illetve hagyma edényenkénti biomasszáját. Vizsgáltuk a nitrát-nitrogén, ammónium-laktát - oldható foszfor és kálium tartalmát, összes-baktériumszámát, mikroszkopikus gombaszámát, valamint foszfatáz enzim aktivitását.
Az eredmények értékelése során a kezelések egyes paramétereinek értékeit a kezeletlen – kontroll – mintákhoz viszonyítottuk. Az eredmények közötti statisztikailag igazolható eltérések vizsgálatához egytényezős varianciaanalízist alkalmaztuk, melyben meghatároztuk az eredmények 5%-os szignifikáns differencia értékeit.
Jelen dolgozatunkban a kísérlet egy részét, az első 6 kezelés eredményeit ismertetjük.
Az OTDK-n történő részvételt a "TÁMOP-4.2.2/B-10/1-2010-0024. A Debreceni Egyetem tudományos képzési műhelyeinek támogatása" pályázat támogatta.



